З’яўленне свяшчэнных пабудоў з назвай Пакроў звязана з цудам у Влахернскім храме, які адбыўся 1 кастрычніка 910 года. Пад канец усяночнай, калі праваслаўныя грэкі ўзносілі да Бога малітвы аб збаўленні ад сарацынаў, якія напалі на Грэцыю і спустошвалі яе, святы Андрэй, юродзівы дзеля Хрыста, падняў вочы даверху ў час малітвы і ўбачыў у паветры пад купалам храма Божую Маці ў акружэнні анёлаў, прарокаў, апосталаў і святых. Яна распасцёрла над галовамі тых, хто быў у храме, сваё доўгае белае покрыва і малілася аб выратаванні ўсяго свету, збаўленні людзей ад голаду, патопу, агню, мяча і нашэсця ворагаў. Юродзівы са здзіўленнем паказаў на дзівосны прывід свайму вучню Епіфанію і спытаў у яго: “Ці бачыш ты, браце, царыцу і спадарыню ўсіх, хто моліцца аб выратаванні гэтага свету?”. I той адказаў: “Бачу, ойча, і мне жахліва”.